Părinții sau, în absența acestora, maturii din jurul copiilor sunt primul cerc de protecție pe care pedofilii îl sparg, dar nu prin violență, ci cu bani și manipulare.

Orfan de tată, Gabriel a fost obligat să întrerupă școala și să meargă la cerșit. Apoi, băiatul a fost “închiriat” unui pedofil german.

Agresorul i-a dăruit copilului bani, haine, un tractoraș de jucărie cu telecomandă, dar și două cruciulițe.

Într-un alt caz, un pedofil britanic a agresat sexual trei fetițe și a primit condamnare cu suspendare.

Doi ani cu suspendare a primit și spaniolul care a abuzat un adolescent instituționalizat.

Când avea 11 ani, Gabriel* a fost dat, “copil de suflet”, surorii lui vitrege. În satul unde crescuse, el mergea la școală și avea prieteni printre colegi. Dar după ce tatăl lui a murit, mama l-a luat deoparte într-o zi și i-a spus că nu mai are cu ce-l ține, așa că trebuie să plece la Șimleu Silvaniei. La Rămona R., care era sora lui Gabriel doar după tată. Măritată de nouă ani, femeia nu putea face copii, așa că l-a luat pe băiat să-l crească, ca și cum ar fi fost al ei.

Rămona și soțul ei, Augustin, locuiau în cartierul de romi de la marginea orașului. Nu l-au mai înscris pe Gabriel la școală, i-au zis că patru clase îi ajung, și l-au trimis să cerșească prin oraș. Când s-a întâlnit pentru prima oară cu pedofilul german, băiatul stătea cu mâna întinsă, la intrarea într-un supermarket.

Urmărește cel mai nou VIDEO Știri VIDEO Ludovic Orban, vizită cu iz electoral în Giurgiu. A inaugurat o sală de sport, s-a văzut cu primarii PNL din zonă și a vorbit cu locuitorii

“Părinții” încasau procent din plata pedofilului

În acea zi, Gabriel s-a întors acasă cu un telefon mobil ieftin și cu o bancnotă de 50 de lei. Rămona și Augustin l-au luat la întrebări, iar copilul le-a povestit totul. Cum l-a cunoscut pe străin, cum l-a ajutat să care sacoșele și cum a urcat în mașina acestuia, unde a fost pipăit și sărutat. Banii erau plata, iar telefonul îl primise pentru a putea fi contactat de acel bărbat.

Recomandări Vaccinurile împotriva COVID-19 sunt tot mai aproape, dar graba producerii lor îi îngrijorează pe cercetători﻿

“Părinții adoptivi” nu s-au revoltat. N-au anunțat poliția și nici n-au mers prin oraș, în căutarea individului, pentru a-i cere socoteală. I-au luat băiatului 30 de lei din suma primită și i-au spus că vor să-l cunoască și ei pe “binefăcătorul” familiei.

A doua zi, pedofilul german s-a întâlnit iar cu băiatul și l-a adus cu mașina acasă. Ca premiu pentru că se lăsase sărutat, copilul a primit 100 de lei. 70 i-a dat “părinților”. Aceștia au continuat să încaseze grosul banilor și după ce băiatul a fost abuzat sexual.

R. Augustin, „tatăl adoptiv” al lui Gabriel, și germanul Wendt Mayco Norbert

“Din declarația părții vătămate XXX (n.r. – Gabriel) rezultă că inculpatul Wendt Mayco Norbert i-a făcut cadouri constând în mâncare, sume de bani cuprinse între 50/100 lei, un telefon mobil marca Alcatel, un tractoraș de jucărie cu telecomandă, o bicicletă, o pereche de pantofi sport Adidas, un pantalon și un pulover”, scrie în Rechizitoriul D.I.I.C.O.T – BT Sălaj.

Recomandări Cum reacționează oamenii când se întâlnesc pe stradă cu câinele-robot Spot, folosit în spitale la triajul pacienților cu COVID-19

“Din banii primiți, și-au construit un coteț de porc cu fundație”

Trei ani a durat calvarul lui Gabriel. Pedofilul german venea periodic în România, îl lua pe băiat și mergeau împreună prin județele din jurul Sălajului. După ce-l ducea să-i arate obiectivele turistice, bărbatul îl închidea pe băiat în camera de hotel, unde întreținea cu el relații sexuale.

Gabriel era luat cu mașina chiar din poarta casei. La predare, “tatăl adoptiv” încasa de la german o taxă pentru “închirierea” copilului. Ultima oară a primit suma de 250 de euro.

Tot cartierul știa unde pleacă băiatul “închiriat” și ce face el. Copiii îi puseseră o poreclă lui Gabriel și râdeau de el când îl întâlneau pe stradă.

Pedofilul şi victima se plimbau nestingheriţi prin oraş | Foto: captură din filmarea făcută de DIICOT Sălaj

“Eu, cât și restul copiilor am început să râdem de prietenul meu G. și să îl jignim, fapt pentru care, de rușine, acesta, la un moment dat, a refuzat să se mai întâlnească cu Maicăl, dar sora lui l-a obligat să își continue întâlnirile cu acesta, auzind-o cum îl certa, spunând că astfel vor pierde banii pe care urmau să îi mai primească de la Maicăl”, a spus un copil, martor în dosar.

Recomandări FOTO/VIDEO | Un producător de cătină din județul Gorj: „E aurul nostru!”

Peste 10.000 de lei au obținut „părinții” R. Rămona și R. Augustin din exploatarea sexuală a copilului!

“Din sumele de bani primite, R. Augustin și-a construit un coteț de porc cu fundație, și-a cumpărat un televizor și patru porci, cu toate că acesta și soția lui nu au nici un venit. Când se află în țară, Maicăl stă aproximativ două sau trei săptămâni, iar în perioada în care se află plecat în străinătate, am aflat din discuțiile cu XXX (n.r. – Gabriel) că R. Augustin primește diferite sume de bani, pe un card făcut de către Maicăl”, a declarat o vecină, de asemenea martoră în dosar.

Până la urmă, comunitatea de romi din jur, oameni amărâți, se revoltă în fața abuzurilor la care e supus copilul de cei care îl au în grijă.

Procurorii DIICOT notează în rechizitoriu că “într-o comunitate de romi deosebit de săracă din zona orașului Șimleu Silvaniei, pentru care principalele mijloace de existență o constituie practicarea cerșetoriei și asigurarea hranei din pubelele orașului, construirea unui «coteț» de lemn și planșeu din beton pentru îngrijirea animalelor a scandalizat cetățenii de etnie romă, care le-au reproșat celor doi soți că obțin venituri substanțiale din exploatarea sexuală a minorului”.

Pedofilul german adoptase un copil din Sălaj în 1991

Pedofilul botezat “Maicăl” de comunitatea romilor era Wendt Mayco Norbert, un cetățean german de 55 de ani. De profesie vopsitor, el activa ca pictor la galeria Wolfgang Bismarck, din Altensteig, dar și ca înalt preot al comunității religioase a mormonilor.

În timpul uneia din “excursiile sexuale” în care l-a dus pe Gabriel, el i-a cumpărat băiatului un inel și două cruciulițe.

Wendt era căsătorit și avea șapte copii: șase ai lui și unul înfiat chiar din România, în anul 1991. F. avea atunci 14 ani și era instituționalizat la un orfelinat pentru copii cu handicap din Bădăcin (Sălaj).

Interpol le-a comunicat polițiștilor români că, în 2013, Wendt fusese cercetat în Germania pentru răspândire de pornografie infantilă: cu ani în urmă, i-ar fi prezentat fiului adoptiv un caiet cu fotografii nud ale unor tineri. Tot în 2013, autoritățile judiciare germane l-au cercetat pe Wendt pentru abuz sexual asupra unui minor de 13 ani, dar ambele cazuri au fost închise, pe motiv că faptele s-au prescris.

După ce Wendt a fost arestat în România, ofițerul de legătură al BKA a anunțat că pedofilul era cercetat în Germania într-un alt dosar penal, tot pentru agresarea sexuală a minorilor.

“Mi-a spus că vrea să-l ducă în Germania și să-l înfieze”

Cu o lună înainte ca Wendt să fie arestat, Gabriel împlinise 14 ani, iar pedofilul german a vrut să-l scoată din țară și să-l ducă acasă la el. Exact așa cum procedase și cu F.

Michael a venit la noi acasă însoțit de XXX (n.r. – Gabriel) și mi-a spus că îl iubește mult pe XXX și vrea să-l ducă în Germania să-l înfieze și prin urmare vor merge în Cosniciu pentru a lua de la mama lui naturală certificatul de naștere în original R. Rămona, mama adoptivă, în declarația de inculpat:

Dar mama lui Gabriel i-a zis lui Wendt că a pierdut certificatul copilului. Cumva, el a făcut însă rost de duplicat și l-a depus pentru a obține buletinul lui Gabriel. Apoi a mers din nou în satul Cosniciu, pentru ca mama lui Gabriel să semneze o procură notarială, cu care putea duce copilul în Germania.

Două zile mai târziu, Wendt a fost arestat. În fața anchetatorilor români, el a încercat să-și motiveze atracția fizică față de băiatul care avea doar 11 ani, spunând că “este bolnav și a încercat să se trateze medical în Germania, dar fără succes”.

Teama copilului abuzat, de a nu ajunge într-un orfelinat

Doi ani și jumătate a durat procesul. Între timp, Wendt Mayco, R. Rămona și R. Augustin au fost puși în libertate sub control judiciar, iar pedofilul german a reușit să intre în legătură cu victima, în ciuda interdicțiilor impuse de instanță. Copilul se afla atunci în grija statului, internat într-un centru de plasament din Zalău.

În timpul procesului, băiatul și-a schimbat declarațiile, încercând să-i ajute pe inculpați. Judecătorii notează că, într-un final, Gabriel “a recunoscut faptul că a încercat să dismuleze adevărul, după ce și-a dat seama de consecințele pe care urmau să le suporte inculpații R. Augustin și R. Rămona, dar și faptul că, aceștia fiind arestați și ulterior condamnați, minorul ar fi urmat să rămână instituționalizat”.

În decembrie 2016, Curtea de Apel Cluj l-a condamnat definitiv pe pedofilul german la 4 ani și 6 luni închisoare. Ca pedeapsă complementară, lui Wendt i s-a interzis să se afle pe teritoriul României timp de 5 ani de la data executării sentinței.

“Părinții” lui Gabriel, R. Rămona și R. Augustin, au primit, fiecare, câte 2 ani și 4 luni închisoare.

Judecătorii au decis că pedofilul german trebuie să-i plătească lui Gabriel 50.000 euro, daune morale.

Tribunalul i-a interzis pedofilului să se apropie de victime vreme de un an

Patru ani și jumătate de închisoare pentru agresarea sexuală a unui băiețel de 11 ani e puțin. Dar e mai mult decât nimicul primit din partea instanțelor românești de Scanlan Timothy Russel, un cetățean britanic care a molestat trei fetițe, într-un alt dosar consultat de Libertatea.

Scanlan Timothy

Ioana* și Maria* erau surori și locuiau în Baia Mare, iar Ana* era prietena lor. Proveneau din familii sărace și cu probleme, iar britanicului i-a fost ușor să le ademenească, dându-le bani. Cea mai mică dintre fete avea 13 ani, iar cea mai mare era clasa a VIII-a.

Scanlan Timothy – Tim, cum îi spuneau prieteni – avea 70 de ani. Era divorțat și se stabilise de doi ani în Baia Mare, iar oamenii din oraș îl priveau cu admirație și-l tratau cu respect.

În iulie 2015, septuagenarul a plecat cu cele trei copile într-o vacanță, în stațiunea Băile Felix. Un angajat al hotelului în care s-au cazat a fost intrigat de diferența de vârstă dintre bărbatul care nu vorbea limba română și fetele ce nu păreau să-i fie rude, așa că a anunțat poliția.

Britanicul a fost reținut, iar la percheziția informatică anchetatorii au descoperit peste 96.000 de poze și 1.000 filmulețe video cu minore aflate în ipostaze sexuale explicite. Scanlan adunase pornografia infantilă în perioada 2013-2015.

Pedofilul britanic a recunoscut toate acuzațiile, iar procesul s-a derulat în procedură simplificată, adică fără niciun fel de cercetare judecătorească. În septembrie 2015, Scanlan a fost trimis în judecată, iar două luni mai târziu și-a aflat sentința: 2 ani și 8 luni închisoare, cu suspendarea executării pedepsei sub supraveghere.

Pedofilul britanic se mutase în Baia Mare



În plus, Tribunalul Bihor i-a interzis să comunice cu victimele și să se apropie de acestea, de școala lor sau de alte locuri unde ele își desfășoară activitățile sociale, pe o perioadă de numai un an!

Instanța nu a acordat niciun fel de daune celor trei victime, deși a stabilit că Scanlan comisese infracțiunea de “act sexual cu un minor”, iar două dintre fete nici măcar nu împliniseră 13 ani atunci când fuseseră abuzate pentru prima oară.

DIICOT – ST Bihor nu a atacat decizia, iar Sentința Penală 184/P/2015 a Tribunalului Bihor a rămas definitivă!

În martie 2016, Scanlan cerea tribunalului să îi restituire copii de pe fișierele electronice aflate în laptopul și calculatorul ce-i fuseseră confiscate. Cererea i-a fost respinsă.

5.000 de lei daune morale pentru un copil abuzat



La proces, copiii agresați de pedofili sunt reprezentați, cel mai adesea, de avocați din oficiu. Familiile lor sunt prea sărace și nu-și permit să angajeze avocați care să se lupte pentru pedepse mai mari sau pentru obținerea unor daune. Cum arată raportul de forțe într-un astfel de caz, al treilea prezentat de ziar astăzi.

Avocat din oficiu a avut și Mihai*, iar Judecătoria Constanța l-a condamnat cu suspendare pe agresorul lui și a decis că suma de 5.000 de lei acoperă prejudiciul moral al victimei.

Mihai* avea 15 ani și cerșea în fața unui supermarket din municipiul Constanța. Blasco Garzaran Arturo, un spaniol stabilit de câțiva ani în orașul de la malul mării, a jucat rolul “bunului samaritean” cu băiatul.

Mai întâi, i-a dus acestuia mâncare în locul în care cerșea și i-a oferit diverse sume de bani. Apoi l-a luat acasă, spunându-i că vrea să aibă grijă de el. Aici, adolescentul a fost constrâns să întrețină acte sexuale cu bărbatul de 51 de ani. Pe lângă găzduire, bani, mâncare și un telefon mobil, Blasco i-a oferit lui Mihai și etnobotanice.

Blasco Garzaran Arturo

Mihai era instituționalizat într-un centru de plasament din oraș, iar DGASPC Constanța a sesizat poliția. Blasco a fost reținut pe 4 noiembrie 2014, dar judecătorii au considerat că nu se impune arestarea preventivă și au decis punerea sub control judiciar a cetățeanului spaniol.

Procurorii spun că Mihai nu era singura victimă a spaniolului.

Purtătorul de cuvânt al DGASPC Constanța preciza că, “în urma unor ședințe de consiliere cu tinerii protejați la centrul de plasament, a reieșit faptul că un cetățean spaniol îi racolează pe aceștia de pe stradă, de la supermarket, oferindu-le sume de bani, țigări și invitându-i la domiciliul său”.

Alți patru copii au dat declarații de martori în dosar.

Blasco nu a recunoscut niciuna dintre acuzații. “A negat faptul că ar fi întreținut relații sexuale cu victima, menționând că doar l-a ajutat pe băiat, pentru că acesta fugise temporar dintr-un centru de copii, fiindu-i milă de el”, preciza avocata lui în presa locală. “De asemenea, a spus că persoana vătămată e un copil și că nu s-a atins de acesta. În timpul audierilor, clientul meu a declarat că a fi homosexual nu este echivalent cu a fi pedofil“.

Blasco Garzaran Arturo

Pe 11 decembrie 2015, Judecătoria Constanța l-a condamnat pe Blasco Garzaran Arturo la 2 ani de închisoare, cu suspendarea executării pedepsei sub supraveghere pe durata termenului de încercare de 5 ani.

Instanța a dispus și confiscarea specială a mai multor plicuri cu “substanță vegetală” ce fuseseră găsite la percheziția de la domiciliul cetățeanului spaniol.

În martie 2016, Curtea de Apel Constanța a respins apelul declarat de procurori, iar decizia de condamnare cu suspendare a rămas definitivă.

* Pentru a proteja victimele, nu vom dezvălui numele lor reale.

Seria „Pedofili străini în România” continuă zilele următoare cu alte cazuri cutremurătoare.

Citeşte şi:

Pedofili străini în România. Cuplul de germani care droga băieți minori, racolați din zona Gării de Nord, înainte de a-i abuza sexual. Au fost „animatori pentru copii” în hoteluri din mai multe ţări!

Pedofili străini în România. Elveţianul care a abuzat şase copii şi a primit 3 ani şi jumătate de închisoare. Își ducea victimele la mare și consumau împreună aurolac

În Olanda a existat un partid al pedofililor, pe care instanța a reușit cu greu să-l interzică. Jurnaliștii olandezi îl cataloghează pe lider drept ”un gunoi”. Ce crede acesta despre Johannes Visscher?

PARTENERI - GSP.RO "Vei muri de foame cu copii cu tot". Incredibil cu cine a intrat în conflict Anamaria Prodan

PARTENERI - PLAYTECH BOMBA despre Gabi Firea a fost DETONATĂ cu 24 de ore înainte de alegeri. Bucureștenii vor afla acum adevărul despre ea

HOROSCOP Horoscop 27 septembrie 2020. Balanțele au parte de un context avantajos pentru a renunța rapid la planurile păguboase

Scoala9.ro Primul vot din viața mea. „La școală prea puțin am discutat despre alegeri”